Efter 40 års tavshed står en række tidligere danske børneskuespillere nu frem med historier om overgreb.

- Bliver du nervøs, når jeg rører ved dig?

- Jamen, du kan da godt lide det. Det føles da rart. Synes du ikke?

- Du har vel lyst til at være med i min film?

Flere vidste, at filminstruktør Lasse Nielsen havde en forkærlighed for unge drenge, men ingen sagde noget til, at han i 1970'erne inviterede unge skuespillere hjem til "private øvesessions" i sin lejlighed.

Det fortæller en række tidligere børneskuespillere.

Foto fra Lasse Nielsens film 'Du er ikke alene', som Sebastian lavede musik til. Foto: Det Danske Filminstitut

Heller ingen sagde noget til, at han lokkede dem til at smide tøjet. Til at posere nøgen. Til at se pornofilm i hans seng. Og til at onanere ham - hvis da ikke han onanerede dem.

Men nu skal sandheden frem.

Sådan lyder opråbet fra en række filmbørn, som har spillet med i nogle af de mest ikoniske ungdomsfilm i dansk filmhistorie: 'La' os være' (1975), 'Måske ku' vi' (1976) og 'Du er ikke alene' (1978).

Badescenen fra 'Måske ku' vi' fra 1976. Foto: Morten Arnfred / TV 2

For første gang tager filmbørnene bladet fra munden og fortæller, hvad de blev udsat for i forbindelse med produktionen af filmene. TV 2 har konfronteret Lasse Nielsen i Thailand, og han nægter at have krænket nogen seksuelt.

Dette er filmbørnenes vidnesbyrd. Deres version af sagen.

Karl Wagner. Foto: Jakob M. Knudsen / TV 2

- Jeg kan sige så meget, at det ikke bare var, at han lagde en hånd på mit lår. Det var meget, meget mere end det. Det var decideret sex, uden at det er penetration, og så kan I jo selv tænke jer til resten. Tidligere børneskuespiller Karl Wagner

Karl Wagner spillede i 1976 hovedrollen i ungdomsfilmen 'Måske Ku' Vi', som nærmest fik kultstatus herhjemme.

Ligesom Lasse Nielsens 'La' os være' og 'Du er ikke alene' adskilte den sig fra andre ungdomsfilm, fordi den mødte de unge i øjenhøjde.

Folk strømmede til biograferne, og Sebastians titelnummer 'Måske ku' vi' blev forårets helt store landeplage.

Bag kulissen skete der dog ting, som offentligheden ikke kender til.

Karl Wagner. Foto: Jakob Knudsen / TV 2

- De skader, han har gjort... Det kan man ikke gøre godt igen. Karl Wagner

Karl Wagners filmkarriere startede, da han og Lasse Nielsen tilfældigvis var i biografen for at se den samme film.

Efter at rulleteksterne var gledet ned over skærmen, henvendte Lasse Nielsen sig til den unge dreng og fortalte, at han lignede netop den person, han søgte til en hovedrolle i sin nye film.

Karl Wagner i filmen 'Måske Ku' Vi'. Foto: Dansk Filminstitut

Karl Wagner (tv.) i filmen 'Måske Ku' Vi'. Foto: Dansk Filminstitut

Det gav noget af et egoboost hos den dengang 15-årige og noget usikre Karl, og blot en uge senere sad han hjemme i Lasse Nielsens lejlighed og fortalte om sig selv.

Det første møde gik godt, men det andet besøg i instruktørens lejlighed var en helt anden oplevelse.

***

Lasse Nielsen havde dæmpet belysningen.

Efter lidt tid bad han Karl Wagner om at smide t-shirten og bukserne, så han kunne prøvefilme ham.

Lasse Nielsen. Foto: Det Danske Filminstitutet

Da Karl Wagner stod i underbukser, begyndte Lasse Nielsen at lægge sin hånd på den 15-årige drengs lår.

Han lokkede med den her filmrolle og sagde: "Jamen, du kan da godt lide det. Det føles da rart. Synes du ikke, det føles rart?" Karl Wagner

Karl Wagner i filmen 'Måske Ku' Vi'. Foto: Dansk Filminstitut

Karl Wagner tænkte, at instruktøren var "klam og ækel", men i sin panik lod han alligevel Lasse Nielsen røre mere og mere ved ham. Det var faktisk det værste ved det, fortæller han. Som 15-årig havde han ikke styr på sin krop, og noget af det føltes faktisk rart.

Karl Wagner blev lokket til sex mod sin vilje. Og det stod på i flere måneder. Han betegner det i dag som groft seksuelt misbrug dog uden penetration.

- Jeg havde det forfærdeligt dårligt med mig selv, når jeg gik hjem fra ham. Jeg følte mig beskidt, ækel og løgnagtig, og jeg blev vred på mig selv.

Lasse Nielsen havde overbevist Karl Wagner om, at han selv ville. Og den skam, det medførte, har fulgt ham lige siden.

Jeg har haft svært ved at have tillid til folk og stole på folk, for jeg har tvivlet på, at de vil mig det godt. Karl Wagner

**

I forbindelse med TV 2s dokumentarserie 'De misbrugte filmbørn' har TV 2 kontaktet en række af de børneskuespillere, der spillede med i nogle af 70'ernes største ungdomsfilm.

Uafhængigt af hinanden fortæller de nærmest identiske historier om, hvordan to unge pædagoger, Lasse Nielsen og Ernst Johansen, sprang ud som filminstruktører og udnyttede deres nye position til at have sex med børn.

Lasse Nielsen med drenge og Ernst Johansen med piger.

Holdet bag filmen 'Du er ikke alene'. Midterst sidder skuespilleren Ove Sprogøe i jakkesæt. Foto: Ukendt / TV 2

Første del af dokumentarserien handler om Lasse Nielsen, og her fortæller seks mænd, hvordan den voksne instruktør udsatte dem for enten seksuelle tilnærmelser eller deciderede overgreb, da de var børn. Noget som Lasse Nielsen selv benægter.

En af dem er Michael Kennedy, som aldrig før har delt sin historie med nogen.

Michael Kennedy. Foto: Jakob M. Knudsen / TV 2

- Det har bare været parkeret i 40 år, men jeg synes, at det er fint, det kommer frem. Sådan noget gør man ikke mod børn. Michael Kennedy

Michael Kennedy var 14 år, da han begyndte at komme hjemme hos Lasse Nielsen.

Hver tirsdag op til optagelserne på 'Du er ikke alene' gik han til en slags private dramasessions.

Han havde egentlig ikke lyst, men hans mor sagde, at når man havde sagt A, måtte man også sige B.

***

Michael Kennedy fra filmen "Du er ikke alene". Foto: Henrik Herbert / TV 2

Han fik taget billeder i bar overkrop, og det fik de andre drenge også. Michael Kennedy husker, at han så billeder af fem-seks andre drenge. De var ens. Bar overkrop og åbne cowboybukser.

Lasse Nielsen tog ham med ind i sit soveværelse og lagde ham på sengen. For enden var der sat et lagen op, som der kørte pornofilm på.

Under pornofilmen tager han bukserne af mig, og så begynder han at onanere på mig. Jeg vidste ikke mine levende råd. Michael Kennedy

**

Filmholdet bag 70'ernes succesfulde ungdomsfilm bestod hovedsageligt af unge hippier og pædagoger, der traf beslutninger omkring lejrbålet og forstod at feste.

Filmhold med Lasse Nielsen yderst til højre. Foto: Ukendt / TV 2

For instruktør Lasse Nielsen var det vigtigt at vise en virkelighed, der var knap så poleret som 'Far til Fire', og det betød, at ungdomsfilmene indeholdt alt det, de andre ikke gjorde: svære følelser, vildskab, unge kroppe og dinglende tissemænd.

Det var nyt og revolutionerende.

'Du er ikke alene', som Michael Kennedy spillede med i, gik endda skridtet videre ved at være den første danske film, der skildrede kærligheden mellem to drenge.

Scene fra filmen 'Du er ikke Alene'. Foto: Henrik Herbert / TV 2

Publikum hyldede Lasse Nielsen for hans provokerende stil, men flere af filmbørnene havde det svært.

Ivan Baumann Foto: Jakob Knudsen / TV 2

- Lasse beder mig om at komme hjem til ham, og på et tidspunkt foreslår han, at vi går ind i hans soveværelse. Dér begynder han at tage på mig. Han tager simpelthen sin hånd og kører den op under min bluse. Ivan Baumann

Ivan Baumann fotograferet i 1975, mens han lavede film. Foto: Det Danske Filminstitut

Ivan Baumann spillede med i 'La os være' fra 1975. Det lykkedes dog den unge dreng at få sagt fra - noget han i dag er overrasket, men lettet over, at han havde mod til.

***

Det er jo en voksen mand, som forsøger at udnytte sin overlegenhed - sin magtposition - over for en lille dreng som mig. Jeg var 13-14 år, og han var en voksen mand! Ivan Baumann

Flere af Lasse Nielsens idéer var ekstreme. Og nogle for ekstreme, lyder det fra de nu voksne børneskuespillere.

En anden barneskuespiller, Janek Lesniak, der spillede med i 'Du er ikke alene', glemmer for eksempel aldrig, hvordan en af de andre drenge fik besked på at få rejsning under en scene i fællesbadet.

- Det var en meget sådan nervøs og intens stemning, siger Janek Lesniak.

- Du står overfor et filmhold med lydfolk, lysfolk og kameramænd, og vi er jo helt nøgne. Jeg er meget genert, men får at vide, at der ikke er noget at være genert over.

Han skulle spille en ung dreng, der var forvirret omkring sin seksualitet, men han husker tydeligt, hvordan Lasse Nielsen og psykologen på filmsettet fnisede og grinede, mens de iagttog drengen, der forsøgte at få rejsning.

Efter flere forsøg måtte han give op.

**

Også i 'Måske ku' vi' var der en badescene. Den spillede Karl Wagner med i, men i dag væmmes han ved den:

- Den scene er kun med, fordi han gerne vil vise børn uden tøj på. Det var meget ubehageligt, fordi Lasse konstant sad dér og gloede, siger han.

Også den kendte journalist og radiovært Anders Lund Madsen har stiftet bekendtskab med Lasse Nielsen.

Anders Lund Madsen. Foto: Jakob M. Knudsen / TV 2

Anders Lund Madsen i filmen 'Du er ikke alene'. Foto: Henrik Herbert / TV 2

Han var 14 år, da han blev han castet til Lasse Nielsens nye film om en ung dreng, der opdager sin egen homoseksualitet.

***

Mens han interviewer mig, begynder han ret hurtigt at sidde og rage på mig. Ret hurtigt blev det ret meget, og han sad med hånden oppe under min trøje. Anders Lund Madsen

- Bliver du nervøs, når jeg rører ved dig? husker Anders Lund Madsen, at Lasse Nielsen spurgte ham.

Han svarede nej og blev så spurgt, om han var klar til at være helt nøgen på film.

Det svarede han ja til. Han vidste, at instruktøren ledte efter en dreng, der ikke var bange for sådan noget.

Den dengang 14-årige Anders Lund Madsen havde dog svært ved at skjule ubehaget ved berøringen, og efter lidt tid mistede Lasse Nielsen interessen.

**

Filmen, som Lasse Nielsen castede Anders Lund Madsen til, blev aldrig til noget, og efter 'Du er ikke alene' forsvandt Lasse Nielsen pludselig fra den danske filmverden.

Lasse Nielsen. Foto: Allan Moe / Ritzau Scanpix

Støtten fra Det Danske Filminstitut stoppede.

Alligevel viser TV 2s research, at Lasse Nielsen har lavet en række privatfinansierede og distribuerede kortfilm siden. Særligt i Thailand.

Filmene kredser typisk om unge drenges seksualitet, og de viser ofte nøgne overkroppe. Interessen for små drenge kan også spores på flere af Lasse Nielsens blogs. Her er der billeder fra hans film, men også billeder af letpåklædte drenge.

TV 2 har kontaktet nogle af de medvirkende i Lasse Nielsens seneste film fra Thailand, men alle afviser at have været udsat for overgreb af Lasse Nielsen

Ifølge Steen Herdel, der var producent på Lasse Nielsens film fra 70'erne - og på flere af hans nye film - er Lasse Nielsen "vokset fra" at begå overgreb på mindreårige.

- Hvis han da har gjort det.

***

En af skuespillerne fra 'Du er ikke alene' vil gerne dele sin historie, men han ønsker at være anonym, fordi flere i hans omgangskreds ikke kender til den. De ved ikke, hvad Lasse Nielsen fik ham til under deres "afslapningsøvelser".

Anonym barneskuespiller. Foto: Jakob M. Knudsen / TV 2

- Han rører ved mig og tager så sin pik ud af bukserne. Jeg kan huske, at jeg var hunderæd, for nu skal jeg onanere Lasse, eller også onanerer han mig. Anonym barneskuespiller

Først da den tidligere børneskuespiller fyldte 55, begyndte han at åbne op for en psykolog.

Om pornofilmene, der kørte på en filmfremviser i Lasse Nielsens soveværelse, og om skammen.

- Ordet, det er skam. Det er faktisk det, jeg har følt hele tiden. Jeg er sgu næsten ved at græde. Jeg er vred over, at han har misbrugt mig. Han har ødelagt noget af min "drengetid".

De seneste 25 år har den tidligere barneskuespiller været inde og ude af åbne og lukkede afdelinger. Foto: Jakob M. Knudsen / TV 2

- Jeg har drukket for meget sprut og tager en helvedes masse medicin. Men det var sgu ikke vores skyld.

**

En anden af børneskuespillerne, Kim Gagner, kalder det en "guddommelig indskydelse", da han som 13-14-årig besluttede sig for at sige nej til en filmrolle

Kim Gagner. Foto: Jakob Knudsen / TV 2

- Ret hurtigt får jeg en følelse af ubehag. Kim Gagner

Han var ellers helt oppe at flyve over at have fået rollen.

Men afbuddet faldt ikke i god jord hos Lasse Nielsen, der selv havde håndplukket Kim Gagner på hans fritidshjem.

***

Han opsøgte Kim Gagner hjemme på drengeværelset i Brønshøj og satte sig helt tæt op ad ham.

Jeg tænker; 'hvorfor fanden sidder han og stryger mig op og ned ad ryggen? Og lidt inden for buksekanten? Han er ligesom over det hele.

Kim Gagner stivnede og forsøgte at sige, at han ikke ville være med, men Lasse Nielsen blev ved med at fortælle, at Kim Gagner jo nærmest var uundværlig, og at det slet ikke kunne lade sig gøre uden ham. Til sidst gav han dog op.

Alle børneskuespillernes oplevelser ligger omkring 40 år tilbage. Men smerten er der stadig.

**

Derfor opsøger TV 2 Lasse Nielsen. Vi finder ham i Pattaya i Thailand, hvor han bor.

Efter at have ventet i to dage foran hotellet, kan vi se Lasse Nielsen dukke op i cargoshorts og sandaler. Det halvlange hår rundt om månen er helt hvidt.

Konfrontation af Lasse Nielsen i Thailand. Foto: Jakob M. Knudsen / TV 2

Konfrontation af Lasse Nielsen i Thailand. Foto: Lasse Rahbek / TV 2

Lasse Nielsen, der i dag er 67 år, afviser at have haft sex med mindreårige, for han "kan ikke huske", hvad der skete for 40 år siden, siger han.

- De kunne være kommet, efter vi havde lavet filmene, siger han til TV 2s journalist i Thailand.

TV 2 finder ham i Thailand. Video: Magnus Bjerg

Han lover at give et interview, når han kommer til Danmark igen, men det tilbud er siden hevet tilbage.

I stedet tilbyder han os på mail det, han selv kalder for "en deal." Han kan give os beviser for, at to andre filmfolk har haft sex med børn eller har produceret børneporno.

Men da vi spørger ind til det, får vi ikke noget svar. Det får til gengæld Filmmagasinet Ekko. I et stort interview forklarer Lasse Nielsen, at han "ved, hvor grænsen går."

Jeg er betaget af teenagedrenge med en flot overkrop. Det kan jeg ikke se noget forkert i. Jeg har aldrig interesseret mig for de 12-årige. Jeg er ikke psykopat. Lasse Nielsen til filmmagasinet Ekko

Filmografi - Lasse Nielsen 1975: La' os være 1976: Måske ku' vi 1978: Du er ikke alene 2010: The Story of Net 2010: Lek and the Waterboy 2013: Happy Birthday 2016: Dragen 2017: The Game 2018: Tim and the Fluteboy Kilde: IMDB

Han tilføjer, at han dog synes, at den seksuelle lavalder skulle nedsættes til 12 eller 13 år.

Lasse Nielsen erkender ifølge Ekko at have haft flere forhold til unge mænd, som har medvirket i hans film. Men han hævder, at han altid har fulgt lovens rammer, og at de seksuelle forhold altid har været med samtykke.

- Jeg føler ikke, at jeg har misbrugt nogen børn, for jeg har haft en god fornemmelse for, om de havde lyst, siger han til Ekko.

For at være helt sikker på, at han ikke gjorde noget ulovligt, spurgte Lasse Nielsen ifølge artiklen i Ekko endda sin nærmeste samarbejdspartner, psykologen Bent Pedersen, til råds.

Psykologen der blev smidt ud

Bent Pedersen er blevet ekskluderet fra Dansk Psykologforening, efter at han flere gange har gjort sig bemærket i den offentlige debat om pædofili.

- En 10-årig dreng for eksempel kan da udmærket have lyster i sine kønsdele til, at en voksen suttede på den for eksempel, sagde psykolog Bent Pedersen i et tv-interview i 1996.

Psykolog Bent Pedersen. Foto: TV 2

- Hvis den voksne sutter på den, og han får udløsning, jamen hvad skulle det skade ham? I hvert fald de børn, jeg har snakket med, som har oplevet det, griner og siger: "Nej, det var dejligt." Psykolog Bent Pedersen til TV 2 Nyhederne i 1996

Bent Pedersen havde også klare råd til Lasse Nielsen, siger instruktøren til Ekko:

- Jeg spurgte Bent Pedersen, hvor grænsen gik. "Du må ikke tage dem i skridtet," svarede han. Det var så grænsen dengang. Man måtte godt tage dem på maven eller massere dem på skuldrene, men aldrig tage dem i skridtet eller på lårene. Det var grænsen i 70'erne.

Bent Pedersen blev interviewet af TV 2 Nyhederne i 1996. Video: TV 2 Danmark

Generelt var tiden en anden, siger Lasse Nielsen til Ekko:

- Du må huske på, at det var 70'erne. Alle bollede med alle, og alle røg hash eller cigaretter. Det var en helt anden tid. Man så noget anderledes på det seksuelle. Man tog det ikke så tungt, som man gør i dag, hvor man skruer det op til noget vanvittigt.

Modsat Lasse Nielsen vil producenten Steen Herdel gerne udtale sig til TV 2. Han har en lang række prominente film bag sig, blandt andet 'I Kina spiser de hunde', og han var den øverste ansvarlige for Lasse Nielsens film i 1970'erne. Han har set klip fra vores interviews med de voksne børneskuespillere.

Steen Herdel. Foto: Lasse Rahbek / TV 2

- Så alvorligt er det jo ikke. De er jo ikke blevet voldtaget. Det har bare været overgreb, ikke? Det er jo ikke noget, der har gjort ondt. De er ikke blevet tvunget eller slået eller noget. Producer Steen Herdel

Jeg skal bare lige forstå. Mener du ikke, at det er særligt alvorligt, hvis et barn har oralsex - eller bliver onaneret på - af en voksen mand?

- Jo, jo, det er da… Altså… Det ved jeg ikke. Det er jo forskelligt for de forskellige mennesker, der har været udsat for det. Jeg ville da ikke blive rystet i hele min grundvold, hvis det var sket for mig.

Herdel udtaler sig om overgrebene Video: TV 2 Danmark

- Når vi har haft ansvaret for børnene på produktionen, har vi taget det meget, meget alvorligt. Det har vi også gjort med de ungdomskortfilm, vi har lavet. Der er simpelthen folk, der er sat til udelukkende at sørge for, at børnene har det godt.

Men hvis du siger, at I har ansvaret for, at der ikke sker de her børn noget, og det så alligevel er sket, har du så taget dit ansvar tilstrækkeligt alvorligt?

- Ja, det har jeg. Jeg kan ikke tage ansvar for, hvad Lasse laver i sin fritid.

Steen Herdel blev allerede i 2008 gjort opmærksom på Anders Lund Madsens oplevelser med Lasse Nielsen. Men efterfølgende har han samarbejdet med Lasse Nielsen to gange - blandt andet på kortfilmen 'Dragen' fra 2016.

Sådan har vi gjort: De misbrugte filmbørn I dokumentarserien ’De misbrugte filmbørn’ står flere tidligere børneskuespillere frem med anklager om overgreb begået i forbindelse med filmproduktion i 1970’erne. Historierne er baseret på de medvirkendes egne oplevelser og fortællinger. I alt seks mænd siger, at de blev udsat for seksuelle overgreb af Lasse Nielsen eller forsøg på overgreb. Børnene var mellem 14 og 15 år, og ingen af dem gik efterfølgende til politiet med deres historier. Lasse Nielsen afviser at have haft sex med mindreårige.

Da du valgte at arbejde sammen med Lasse Nielsen igen, overvejede du så slet ikke, om det var problematisk, at han stadig lavede film med børn?

- Næh, tværtimod skærper det bare opmærksomheden, svarer Steen Herdel.

- Hvis der havde været noget, hvilket der ikke er, fordi det tror jeg da, at han er vokset fra for lang tid siden, så der ville ikke have været mulighed for noget som helst hanky-panky nogen steder.

Du mener, at han er vokset fra at begå overgreb på mindreårige?

- Ja, det er jeg ret overbevist om. Det tror jeg, han har gjort for meget lang tid siden. Hvis han har gjort det altså.

***

I 2018 har Lasse premiere på sin nye film 'Tim og Fløjtedrengen', der har to unge, danske drenge i hovedrollen.

Hverken drengene eller deres forældre ønsker at lade sig interviewe til TV 2.

Men netop dét faktum, at Lasse Nielsens fortsat laver film med små børn, forarger filmbørnene, der nu står frem.

Karl Wagner Foto: Lasse Rahbek / TV 2

- Det rystede mig fuldstændig. Jeg troede, at han var gået under jorden, og så får jeg at vide, at han er gået i gang med at lave en ny film. Det er grotesk. Det skal han ikke have lov til. Karl Wagner

Ingen af de medvirkende er nogensinde gået til politiet med deres historier. Deres sager er i dag forældede.

**

Har du brug for hjælp? Hvis du er voksen og selv har været udsat for et seksuelt overgreb som barn, kan du henvende dig til Center for Seksuelt Misbrugte, som har centre følgende steder: København: Ring 29448866 (mandag kl. 13-15, tirsdag kl. 13-15 og torsdag kl. 10.30-12)

Odense: Ring 63110712 (mandag - fredag kl. 8.30 - 12)

Aarhus: Ring 20224580 (mandag, onsdag og torsdag kl. 10 - 12) De giver behandling og rådgivning til voksne mennesker, der lider af senfølger efter seksuelle overgreb i barndommen.

TV 2 sender første del af dokumentarserien 'De misbrugte filmbørn' onsdag klokken 20.00, og i de følgende dage sætter TV 2 fokus på seksuelle overgreb på børn i film- og teaterbranchen. Har du en historie, du vil fortælle, så skriv til journalist Peter Vesterlund på peve@tv2.dk eller journalist Sofie Herschend på sosh@tv2.dk.

Du kan også ringe på telefon 61158027.

Vi garanterer fuld diskretion, og intet materiale vil blive offentliggjort uden forudgående aftale.

Også filminstruktøren Ernst Johansen begik overgreb mod filmbørn i 70'erne. Historien kan du læse her:

Artiklen er skrevet af Sofie Synnøve Herschend og Peter Vesterlund i samarbejde med fotograf Jakob M. Knudsen, Politikens Frauke Giebner og Sandra Brovall samt Amalie Kønigsfeldt og Cecilie Frydenlund fra produktionsselskabet Impact.